ประกาศคณะกรรมการการนิคมอุตสาหกรรมแห่งประเทศไทย เรื่อง การเปลี่ยนแปลงเขต เขตประกอบการเสรี นิคมอุตสาหกรรมบ้านหว้า

ประกาศคณะกรรมการการนิคมอุตสาหกรรมแห่งประเทศไทย
ประกาศคณะกรรมการการนิคมอุตสาหกรรมแห่งประเทศไทย
เรื่อง การเปลี่ยนแปลงเขต
เขตประกอบการเสรี นิคมอุตสาหกรรมบ้านหว้า
 

ตามที่ได้มีพระราชกฤษฎีกาจัดตั้งเขตอุตสาหกรรมส่งออกบ้านหว้า
พ.ศ. ๒๕๓๔ ให้จัดตั้งเขตอุตสาหกรรมส่งออกบ้านหว้า
ในท้องที่ตำบลบ้านเลน และตำบลบ้านหว้า อำเภอบางปะอิน จังหวัดพระนครศรีอยุธยา
ต่อมาได้มีการเปลี่ยนแปลงเขตอุตสาหกรรมส่งออกบ้านหว้าดังกล่าวตามพระราชกฤษฎีกาเปลี่ยนแปลงเขตอุตสาหกรรมส่งออกบ้านหว้า
พ.ศ. ๒๕๔๓ และพระราชกฤษฎีกาเปลี่ยนแปลงเขตอุตสาหกรรมส่งออกบ้านหว้า (ฉบับที่ ๒)
พ.ศ. ๒๕๔๗ ซึ่งเป็นการจัดตั้งขึ้นตามพระราชบัญญัติการนิคมอุตสาหกรรมแห่งประเทศไทย
พ.ศ. ๒๕๒๒ และต่อมาได้มีประกาศในราชกิจจานุเบกษา ฉบับกฤษฎีกา เล่ม ๑๒๕ ตอนที่ ๔ ก
วันที่ ๘ มกราคม ๒๕๕๑ ให้ใช้บังคับพระราชบัญญัติการนิคมอุตสาหกรรมแห่งประเทศไทย
(ฉบับที่ ๔) พ.ศ. ๒๕๕๐ เป็นกฎหมายตั้งแต่วันที่ ๙ มกราคม ๒๕๕๑ เป็นต้นไป
ซึ่งมีผลให้เขตอุตสาหกรรมส่งออกที่ได้จัดตั้งขึ้นดังกล่าวเป็นเขตประกอบการเสรี
ตามพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ ตามนัยมาตรา ๑๔
แห่งพระราชบัญญัติการนิคมอุตสาหกรรมแห่งประเทศไทย (ฉบับที่ ๔) พ.ศ. ๒๕๕๐ แล้ว นั้น

เนื่องจากผู้ประกอบอุตสาหกรรมรายหนึ่งในเขตประกอบการเสรี
นิคมอุตสาหกรรมบ้านหว้าได้ควบรวมกิจการกับผู้ประกอบอุตสาหกรรมอีกรายหนึ่งในเขตอุตสาหกรรมทั่วไป
นิคมอุตสาหกรรมบ้านหว้า ซึ่งมีแนวเขตพื้นที่ประกอบกิจการติดต่อกัน
และประสงค์ที่จะลงทุนประกอบอุตสาหกรรมในเขตอุตสาหกรรมทั่วไป
นิคมอุตสาหกรรมบ้านหว้าแต่เพียงเขตเดียวเพื่อความสะดวกในการประกอบกิจการ จึงสมควรกันพื้นที่บางส่วนของเขตประกอบการเสรี
นิคมอุตสาหกรรมบ้านหว้าดังกล่าวข้างต้นออก
และนำไปกำหนดเป็นเขตอุตสาหกรรมทั่วไป นิคมอุตสาหกรรมบ้านหว้า

อาศัยอำนาจตามความในมาตรา
๓๖ วรรคสอง แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติการนิคมอุตสาหกรรมแห่งประเทศไทย (ฉบับที่ ๔)
พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการการนิคมอุตสาหกรรมแห่งประเทศไทยจึงประกาศเปลี่ยนแปลงเขต
เขตประกอบการเสรี นิคมอุตสาหกรรมบ้านหว้า ซึ่งกำหนดไว้ในมาตรา ๓ แห่งพระราชกฤษฎีกาจัดตั้งเขตอุตสาหกรรมส่งออกบ้านหว้า
พ.ศ. ๒๕๓๔ ซึ่งแก้ไขเพิ่มเติมโดยพระราชกฤษฎีกาเปลี่ยนแปลงเขตอุตสาหกรรมส่งออกบ้านหว้า
(ฉบับที่ ๒) พ.ศ. ๒๕๔๗ โดยให้มีเขตตามแผนที่ท้ายประกาศนี้

ทั้งนี้
ตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ ณ วันที่ ๑๘
มีนาคม พ.ศ. ๒๕๕๑
ดำริ สุโขธนัง
รองปลัดกระทรวงอุตสาหกรรม
หัวหน้ากลุ่มภารกิจด้านกำกับตรวจสอบกระบวนการผลิต
ประธานกรรมการการนิคมอุตสาหกรรมแห่งประเทศไทย
[เอกสารแนบท้าย]

๑.
แผนที่ท้ายประกาศคณะกรรมการการนิคมอุตสาหกรรมแห่งประเทศไทย เรื่อง
การเปลี่ยนแปลงเขต เขตประกอบการเสรี นิคมอุตสาหกรรมบ้านหว้า

(ดูข้อมูลจากภาพกฎหมาย)









วัชศักดิ์/ผู้จัดทำ
๒๓ เมษายน ๒๕๕๑

นุสรา/ปรับปรุง
๒๐ พฤษภาคม ๒๕๕๘















[๑]
ราชกิจจานุเบกษา เล่ม ๑๒๕/ตอนพิเศษ ๗๒ ง/หน้า ๕๒/๑๘ เมษายน ๒๕๕๑